Raaiselmoord in Vrystaat ondersoekFoto: SAPD Lt. Malebo Khosana, woordvoerder van die polisie, het gesê die liggaam is Sondag in die vroeë oggendure in ŉ veld naby Freedom Square gevind. Die liggaam is saam met ŉ klomp ou bande onherkenbaar verbrand. “Volgens inwoners van die gemeenskap het hulle gehoor hoe iemand skree en smeek dat sy lewe gespaar word. Hulle beweer hulle het kort daarna gehoor hoe skote afgevuur word en toe gesien hoe iets in die veld brand,” het Khosana gesê. Die inwoners het die polisie ontbied. Volgens Khosana kon nie een van die inwoners enige inligting gee oor wie vir die man se moord verantwoordelik was nie. Die motief vir die moord is ook nie tans bekend nie. Die liggaam is deur forensiese patoloë weggeneem om ŉ nadoodse ondersoek te doen. Khosana het ŉ beroep gedoen op enigiemand met meer inligting oor die saak, om konst. Klaas Mofukunyane op 072 611 4950 of 057 910 2397 te kontak.